Ο Φώντας Βρόσγος, μάρτυρας κατηγορίας στην υπόθεση του Βαγγέλη Γιακουμάκη, δήλωσε στην τηλεόραση του Ant1 ότι όταν ξεκίνησαν οι έρευνες για να διευκρινιστούν τα αίτια που οδήγησαν στον θάνατο του Βαγγέλη Γιακουμάκη, υπήρχε ομερτά καθώς πολλοί από τους φοιτητές της Γαλακτοκομικής Σχολής Ιωαννίνων, όπου σπούδαζε ο Γιακουμάκης, φοβόντουσαν αρχικά να μιλήσουν.

«Τα μηνύματα που λάμβανα κατά τη διάρκεια των ερευνών ήταν φόβος από την πλευρά των φοιτητών, υπήρχε ομερτά, δεν άνοιγαν εύκολα στόματα αλλά όσο περνούσαν οι μέρες κάποια παιδιά άρχισαν να ξεθάρρεψαν, συλλέξαμε κάποια στοιχεία και κάθε μέρα που περνούσε όλο και περισσότερα στοιχεία συλλέγαμε», ανέφερε χαρακτηριστικά ο μάρτυρας κατηγορίας.

Σχετικά με τα βασανιστήρια στα οποία υπέβαλαν τον Γιακουμάκη οι συμφοιτητές του, τόνισε πως, ανάμεσα σε άλλα, τον ξυλοκοπούσαν διαρκώς. «Οι φοιτητές μας ανέφεραν συγκεκριμένα γεγονότα όπως το κρέμασμα από το παράθυρο από τον δεύτερο όροφο, τον χτυπούσαν με μήλα στο κεφάλι, κάτι που είναι πολύ επικίνδυνο γιατί είναι σαν να δέχεσαι πέτρες στο κεφάλι, τον κλείδωναν στην ντουλάπα, του έκλειναν το νερό. Οι ξυλοδαρμοί ήταν καθημερινοί».

Υπενθυμίζεται ότι προ ημερών ο εισαγγελέας έδρας της υπόθεσης πρότεινε ενοχή των 8 Κρητικών για κάποιες πράξεις με την ποινή της επικίνδυνης σωματικής βλάβης από κοινού και κατ’ εξακολούθηση, καθώς και τη μετατροπή της ποινής για κάποιες άλλες σε απλή σωματική βλάβη.

Κάποιοι από τους κατηγορούμενους έχουν χαρακτηρίσει «πειράγματα» τα βασανιστήρια στα οποία υπέβαλαν καθημερινά τον συμφοιτητή τους. Συγκεκριμένα, τον Απρίλιο δύο από αυτούς χαρακτήρισαν «πειράγματα στο πλαίσιο της φιλικής σχέσης στην παρέα» τα όσα του έκαναν, όπως «οι καρπαζιές στο σβέρκο του Βαγγέλη», «το κυνήγι στους ορόφους», «η μονωτική ταινία που του τύλιξαν στο κεφάλι».